【官宣】韋確斯成曼聯技術總監 辛祖回歸有望
2024年04月20日 10:02
東網電視
更多新聞短片
韋確斯(右)是查頓辛祖(左)的球迷。(Getty Images)
曼聯正式宣布聘請韋確斯擔任技術總監,負責球隊招募、營運等工作,呢位53歲前布力般流浪翼鋒曾經擔任曼城青年軍教練及總監,有份栽培當時仍然屬於「藍月亮」小將嘅查頓辛祖,並非常欣賞呢位翼鋒,韋確斯成為曼聯高層之後,下季應該會收回辛祖,畀多一次機會佢證明實力。
韋確斯之前擔任修咸頓總監,據悉曼聯向呢支英冠球隊支付一筆賠償金,成功挖角請到韋確斯加盟,希望利用佢過去成功經驗,協助紅魔鬼重建。英國《太陽報》指韋確斯加盟曼聯,查頓辛祖成為最大得益者,因為韋確斯一直係辛祖嘅球迷,相信佢下季會向多蒙特收番呢位24歲英格蘭球星,而非出售佢。
不過,查頓辛祖同曼聯領隊坦哈格關係破裂,甚至可以話勢不兩立,韋確斯如何處理兩人關係,備受關注。